Speel skool-skool - SorinaSorina
Dis nogal uitdagend om ‘n kleuterskool op te spoor wat jy weet in al jou en jou kind se behoeftes sal voorsien. Ons as ouers is natuurlik baie krities en wil regtig nie die eerste, maklikste opsie kies nie. Hierdie artikel kan dalk help met die moeilike besluit wat julle as ouers moet neem.
Waarop dit alles neerkom, is om al die regte vrae te vra.
Persoonlike voorkeure en omstandighede
Nog voordat jy begin soek na daardie perfekte kleuterskool, besluit eers op die faktore wat vir julle as ouers die belangrikste is. Stuur jy hulle skool toe omdat jy dit nodig ag vir hulle ontwikkeling of moet jy dalk net weer terugkom by die werk? Hierdie faktore sal bepaal wat belangrik vir jou is:
1. Is die skool naby aan jou huis of kantoor?
2. Wat is die skoolure?
3. Is daar ‘n nasorgsentrum en vakansie-fasiliteite?
4. Bied die skool vervoerdienste aan?
5. Is daar enige ander ekstra onkoste waarvoor julle moet begroot?
6. Is daar buitemuurse aktiwiteite en wat gaan dit jou kos?
Waardes en oortuigings
As ‘n ouer, wil jy hê dat jou kinders tyd bestee saam met mense wat dieselfde voel en dink as julle gesin. Daarom is dit belangrik om ‘n skool te kies waar die waardes en beginsels julle eie weerspieel. Oorweeg die volgende vrae:
1. Wat is die skool se filosofie rondom dissipline?
2. Is daar duidelike reëls by die skool?
3. Gaan jy. as ouer van ‘n kind in die skool, benader word wanneer belangrike besluite geneem moet word?
Alles oor die skool
En natuurlik is daar die fundamentele vereistes waaraan die skool moet voldoen:
1. Is die skool geregistreerd?
2. Is die skool skoon?
3. Is die personeel onder voldoende toesig (kamera of bestuur)?
4. Is die skool georganiseerd?
5. Word ouderdomsgroepe reg verdeel?
6. Volg die skool formele en geregistreerde modules soos van ‘n kleuterskool vereis?
Veiligheid en die nodige stimulasie vir jou kind is ononderhandelbaar. Tog is daar meer as net hierdie twee kwessies wat ‘n rol in jou keuse van kleuterskool moet speel, naamlik:
1. Is al die geriewe op die terrain, soos die swembad of klimraam, geskik en veilig vir kleuters?
2. Is dit veilg by die skool wat die speelarea betref? Is die op- en aflaaisones by die skool veilig?
3. Is al die personeel opgelei in CPR?
4. Verskaf die skool gesonde happies en etes aan die kinders?
5. Help die skool jou kind met die leer van toiletmaniere of is dit iets wat by die husi afgehandel moet wees?
6. As kinders voldag by die kleuterskool moet wees, word daar genoeg tyd aan slaap en rus afgestaan?
7. Is daar genoeg fasiliteite vir die ontwikkeling van motoriese vaardighede?
Die mense wat jou kind op pas
Die sukses van enige kleuteskool berus tog by die personeel wat die skool aan die gang hou. Moenie skaam wees om die volgende vrae te vra wanneer dit by die skool se personeel kom nie:
1. Hoeveel personeel is daar en is daar genoeg personeel met die hoeveelheid kinders in ag genome? Hoe meer personeel daar is, hoe beter. Die hoeveelheid sal ook egter van ouderdomsgroep tot ouderdomsgroep verskil.
2. Is die personeel gekwalifiseerd en watse Vroeë Kind Ontwikkeling (VKO) kwalifikasies het die personeel?
3. Hoe hoog is die personeelomset? As dit redelik laag is, beteken dit dat die personeel gelukkig is by die skool.
Afgesien van al die bogenoemde, moet jy steeds jou instink kan volg. Gesels veral met ander ouers wie se kinders reeds in die skool is – dit sal jou ‘n goeie idee gee van wat om te verwag.
Bron: Mamas & Papas
Feb 15, 2015 admin
Ons het iets om te vertel...Vir die manne!
Belangrike baba-items wat elke mamma behoort te hê.
Pa se alles.